I flere år betalte en 54-årig mand for, at små børn på Filippinerne blev voldtaget og udsat for andre seksuelle overgreb, som blev live streamet hjem til mandens computer i København.

Her kunne han via en chat med de filippinske sexforbrydere instruere dem og børnene i, hvad han ønskede at se. Betalingen skete også over internettet.

Sådan lyder sigtelsen mod den 54-årige, som forleden blev varetægtsfængslet bag lukkede døre ved retten på Frederiksberg.

Den 54-årige nægter sig skyldig og har kæret varetægtsfængslingen, der foreløbig løber til den 22. december, til Østre Landsret.

Det er ikke første gang, at dansk politi har afsløret 'fjernstyrede' voldtægter af børn på Filippinerne, og flere pædofile mænd er tidligere dømt for medvirken til voldtægt, selv om de ikke rent fysisk har begået overgrebene på børnene.

En voldtægt kostede 150 kr.

I 2014 blev en 43-årig familiefar fra Sæby idømt tre et halvt års fængsel for at have bestilt og betalt voldtægter på nettet.

Se også: Tre et halvt år i fængsel for voldtægter via nettet

Gennem seks måneder betalte han sine kontaktpersoner i Fjernøsten småbeløb - cirka 150 kroner - for at forgribe sig på børnene, mens de filmede det med et webcamera, så manden kunne følge med hjemme foran sin computer.

- Det giver lidt mere, hvis man selv kan bestemme slagets gang, forklarede den 43-årige dengang i retten, hvor han tilstod.

Det samme er sket i den nye sag mod den 54-årige, mener Københavns politi.

Se også: Bestilte voldtægter på børn over nettet

Sigtelsen lyder blandt andet 'hvor han over livechat med udbyderne på Filippinerne dirigerede de medvirkende børn ved at komme med opfordringer og tilskyndelser om bl.a. samleje og oralsex, hvilke blev efterkommet'.

Erkender børneporno

I grundlovsforhøret erkendte den 54-årige kun, at han har downloadet børneporno fra internettet, ikke at han aktivt har medvirket til overgreb på filippinske børn.

Men dommeren på Frederiksberg fandt, at der var begrundet mistanke om, at han 'i hvert fald har medvirket til andet seksuelt forhold end samleje samt blufærdighedskrænkelse af mindreårige børn, herunder børn under 12 år, og at det er sket mod betaling.'

Efterforskningsleder Bo Frederiksen, afdelingen for personfarlig kriminalitet hos Københavns politi, ønsker ikke at oplyse, hvordan politiet fandt frem til den 54-årige.

Det fremgik af grundlovsforhøret, at politiet blandt andet har fundet e-mail korrespondance mellem en af de filippinske piger og en anden dansk mand.

Se også: Politiets mistanke: Danskere bestilte børnevoldtægter på nettet

- Vi er på et tidligt stadie af efterforskningen, og der skal foretages meget endnu, blandt andet undersøgelse af beslaglagt IT-udstyr, siger han.

Det er især den 54-åriges chat-samtaler med personerne på Filippinerne, der nu skal undersøges, sammen med hans computer og de børnepornografiske filer, der er fundet på computeren.

Retten på Frederiksberg har varetægtsfængslet den 54-årige, så han ikke kan vanskeliggøre efterforskningen.

Se også: Sigtelse: Bestilte voldtægt af børn over internettet

I marts 2015 slog politiet efter et tip fra udenlandsk politi til mod 10 adresser i Danmark og anholdt 10 personer, som blev sigtet for at have bestilt og betalt for, at forbrydere i Filippinerne begik seksuelle overgreb på børn.

Se også: Politiet om voldtægts-streaming: Ikke sidste gang

I den aktuelle sag har dansk politi endnu ikke indledt et samarbejde med myndighederne på Filippinerne i forsøget på at finde bagmændene til de uhyggelige sexovergreb.